b'\n_START_ARTICLE_\nMykolas Gadliauskas\n_START_PARAGRAPH_\nMykolas Gadliauskas (g. 1945 m. gegu\xc5\xbe\xc4\x97s 30 d. Skirsnemun\xc4\x97je, Jurbarko raj.) \xe2\x80\x93 Lietuvos muzikos pedagogas, choro dirigentas.\n_START_SECTION_\nBiografija\n_START_PARAGRAPH_\nMok\xc4\x97si Skirsnemun\xc4\x97s vidurin\xc4\x97je mokykloje, akordeonu grie\xc5\xbeti mok\xc4\x97 muzikos mokytojas Benediktas Vasiliauskas. 1961\xe2\x80\x931965 m. choro dirigavimo mok\xc4\x97si Kauno Juozo Gruod\xc5\xbeio muzikos technikume (d\xc4\x97st. Jonas Janu\xc5\xa1kevi\xc4\x8dius). 1965\xe2\x80\x931972 m. choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. Algimanto Lopo ir d\xc4\x97st. Viktoro Budrevi\xc4\x8diaus klas\xc4\x97s)._NEWLINE_1964 m. sub\xc5\xabr\xc4\x97 Jonavos bald\xc5\xb3 kombinato dain\xc5\xb3 ir \xc5\xa1oki\xc5\xb3 ansambl\xc4\xaf ir jam vadovavo \xe2\x80\x93 pareng\xc4\x97 1965 m. respublikinei dain\xc5\xb3 \xc5\xa1ventei ir konkursui. 1967\xe2\x80\x931972 m. \xe2\x80\x93 Kauno akl\xc5\xb3j\xc5\xb3 mokyklos \xe2\x80\x93 internato muzikos ir dainavimo mokytojas. Para\xc5\xa1\xc4\x97 metodin\xc4\xaf darb\xc4\x85 \xe2\x80\x9eBrailio muzikin\xc4\x97 sistema ir praktinis pritaikymas darbe\xe2\x80\x9c (1972 m.)._NEWLINE_1974\xe2\x80\x931985 m. \xe2\x80\x93 Garliavos (Kauno raj.) vaik\xc5\xb3 muzikos mokyklos direktoriaus pavaduotojas ir jauni\xc5\xb3 choro vadovas. Chor\xc4\x85 pareng\xc4\x97 1977 ir 1980 m. respublikin\xc4\x97ms dain\xc5\xb3 \xc5\xa1vent\xc4\x97ms, dalyvavo konkursuose. 1977\xe2\x80\x931992 m. \xe2\x80\x93 Garliavos gyvenviet\xc4\x97s moter\xc5\xb3 choro vadovas. Kolektyv\xc4\x85 pareng\xc4\x97 1980 ir 1985 m. respublikin\xc4\x97ms bei 1990 m. Lietuvos tautinei dain\xc5\xb3 \xc5\xa1vent\xc4\x97ms, ne kart\xc4\x85 peln\xc4\x97 pirm\xc4\x85sias vietas respublikiniuose konkursuose \xe2\x80\x9eDainuoja darbo Lietuva\xe2\x80\x9c._NEWLINE_1974 m. \xc4\xafk\xc5\xabr\xc4\x97 Kauno \xc5\xa1ilko kombinato dain\xc5\xb3 ir \xc5\xa1oki\xc5\xb3 ansambl\xc4\xaf, jam vadovavo iki 1976 m., pareng\xc4\x97 1975 m. respublikinei dain\xc5\xb3 \xc5\xa1ventei._NEWLINE_Nuo 1985 m. \xe2\x80\x93 Kauno 1-osios muzikos mokyklos akordeon\xc5\xb3 orkestro vadovas. Kolektyvas \xe2\x80\x93 1987 m. respublikin\xc4\x97s moksleivi\xc5\xb3 dain\xc5\xb3 \xc5\xa1vent\xc4\x97s konkurso laureatas, 1987 m. Baltijos respublik\xc5\xb3 vaik\xc5\xb3 muzikos mokykl\xc5\xb3 konkurse Tartu (Estija) pripa\xc5\xbeintas geriausiu orkestru. J\xc4\xaf pareng\xc4\x97 1997 m. Lietuvos moksleivi\xc5\xb3 dain\xc5\xb3 \xc5\xa1ventei Vilniuje. 1997 m. sub\xc5\xabr\xc4\x97 Kauno miesto muzikos mokytoj\xc5\xb3 akordeon\xc5\xb3 orkestr\xc4\x85, yra jo meno vadovas._NEWLINE_M. Gadliauskas \xe2\x80\x93 1975 m. Kauno miesto dain\xc5\xb3 \xc5\xa1vent\xc4\x97s dirigentas, 1977 m. Kauno rajono moksleivi\xc5\xb3 dain\xc5\xb3 \xc5\xa1vent\xc4\x97s vyr. dirigentas ir 1983 m. Kauno zonos dain\xc5\xb3 \xc5\xa1vent\xc4\x97s Garliavoje vyr. dirigentas. 1996 m. jam suteikta muzikos mokytojo metodininko kvalifikacijos kategorija.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'